রণবীরের রাহুমুক্তি! একেবারে কোণঠাসা দশা থেকে একটু নিঃশ্বাস নেওয়ার অবকাশ পেলেন। ২০১৩ সালের পর থেকে কোনও হিট নেই রণবীর কপূরের। ‘অ্যায় দিল হ্যায় মুশকিল’ সেই খরা কাটাল। ছবি বক্স অফিসে জমি শক্ত করে নিয়েছে। পাঁচ দিনে প্রায় ৬৭ কোটি টাকার কালেকশন। এবার একটু স্বস্তি পেতে পারেন রণবীর।
একদিকে তাঁর পর পর ফ্লপ। অন্যদিকে ঘাড়ের কাছে নিঃশ্বাস ফেলছেন নেমসেক। যাঁর বক্স অফিস এখনও পর্যন্ত ১০০ শতাংশ সফল। রণবীর সিংহের কথা না হয় বাদই দেওয়া গেল। বরুণ ধবন, সিদ্ধার্থ মলহোত্র এমনকী, টাইগার শ্রফও পরপর হিট দিয়ে যাচ্ছেন। এমন 
‘না-ইনসাফি’ রণবীরই বা বেশিদিন কী করে সহ্য করতেন? 
কিন্তু তিন বছর সহ্য করতে হল। নিজেকে নানা রকম মোড়কে হাজির করার চেষ্টা করছিলেন রণবীর এই সময়টায়। কিন্তু ‘ইয়ে জওয়ানি হ্যায় দিওয়ানি’র বানি কিছুতেই ক্যারিশমাটা দেখিয়ে উঠতে পারছিলেন না। ‘বেশরম’, ‘রয়’ চূড়ান্ত ফ্লপ। অনুরাগ কাশ্যপের ‘বম্বে ভেলভেট’ নিয়ে একটা আশা ছিল। তবে ওভারহাইপ্‌ড ছবির ফ্লপের ধাক্কাটাও জোরদারই হয়! ইমতিয়াজ আলির ‘তামাশা’ও ধোপে টিকল না। সব মিলিয়ে ৬৭ কোটি টাকা দেশের বাজার থেকে জোগাড় করতে পেরেছিল ‘তামাশা’। 
ফ্লপের বোঝা যতই থাক, কেউ রণবীরের অভিনয় ক্ষমতা নিয়ে কোনও প্রশ্ন তোলেননি। প্রশ্নের অবকাশ তিনি রাখেননি। ‘বম্বে ভেলভেট’এর রদ্দি চিত্রনাট্যেও জনি বলরাজের চরিত্রে ফাটিয়ে দিয়েছিলেন। ‘তামাশা’তেও কম যাননি। ঘনিষ্ঠদের মতে, রণবীর একই রকম চিত্রনাট্য বাছাই করছিলেন পর পর। কেরিয়ার আর প্রেম নিয়ে ঘেঁটে থাকার চরিত্র তিনি ‘ওয়েক আপ সিড’, ‘রকস্টার’, ‘ইয়ে জওয়ানি হ্যায় দিওয়ানি’তে করেছেন। তার পরেও ‘তামাশা’র চরিত্রটা করতে রাজি হলেন কেন, বোঝা গেল না! এমনকী, ‘অ্যায় দিল...’এও তাঁর চরিত্রটায় নতুনত্ব নেই। রণবীর-অনুষ্কা-ঐশ্বর্যা এবং সর্বোপরি কর্ণ জোহরের মিলিত প্যাকেজে ছবিটা ক্লিক করে গিয়েছে, এই যা! ওভারসিজ মার্কেটেও ভাল ফল করছে ছবি। চার দিনে ৪৫ কোটি টাকার ব্যবসা। 
ভারতে মুক্তির দিন ‘অ্যায় দিল..’ ১৩.৩০ কোটি টাকার ব্যবসা করেছিল ছবি। দিওয়ালির দিন ন’কোটি। সোমবার সেটা ১৭ কোটি টাকায় গিয়ে দাঁড়িয়েছে। প্রযোজকদের কাছে ব্যাপারটা আশাজনক তো বটেই! রণবীরের কাছেও। কেরিয়ারের পাশাপাশি ব্যক্তিগত জীবনটাও ঘেঁটে ফেলেছেন কিনা! ক্যাটরিনা কাইফের সঙ্গে ব্রেকআপ পর্বটা হয়তো এখনও সামলে উঠতে পারেননি। তার সঙ্গে যোগ হয়েছে জ্যাকলিন ফার্নান্ডেজের সঙ্গে তাঁর লিংকআপের খবর। যাঁকে সঙ্গে নিয়ে রণবীর বচ্চন পরিবারের দিওয়ালি অনুষ্ঠানে এসেছিলেন। 
‘অ্যায় দিল...’ হয়তো রণবীরের কেরিয়ারকে সাময়িক স্বস্তি দিয়েছে। ভবিষ্যতে চিত্রনাট্য বাছাইয়ে গরমিল হলে মুশকিল আছে। তাঁর হাতে এখন অনুরাগ বসুর ‘জগ্গা জাসুস’। কবে মুক্তি পাবে, কেউ জানে না! তাঁর পর যাঁরা ইন্ডাস্ট্রিতে এসেছেন তাঁদের হাতে রণবীরের চেয়ে বেশি ছবি।
তবে নামটা যখন রণবীর কপূর, তখন তো ভরসা রাখাই যায়!